מיכאל לויט

מיכאל (מייק) לֶוִיט (באנגלית: Michael Levitt; נולד ב-9 במאי 1947) הוא ביופיזיקאי אמריקאי-ישראלי יליד דרום אפריקה, פרופסור לביולוגיה חישובית ולביולוגיה מבנית באוניברסיטת סטנפורד שבקליפורניה, וחבר האקדמיה הלאומית למדעים בארצות הברית והחברה המלכותית הבריטית למדעי הטבע. חתן פרס נובל לכימיה לשנת 2013 ביחד עם מרטין קרפלוס ואריה ורשל על "פיתוח מודלים מרובי-סקאלות  להבנת מערכות כימיות מורכבות".

קורות חיים
לויט נולד למשפחה יהודית בפרטוריה, דרום אפריקה וכשהיה בן 15 היגרה משפחתו לאנגליה. ב-1967 סיים תואר ראשון בפיזיקה בקינגס קולג' לונדון, והגיע לישראל בגיל 21 כדי לשרת בצה"ל ולהתחיל בעבודת הדוקטורט בהנחייתו של שניאור ליפסון עד שיתפנה תקן באוניברסיטת קיימברידג'. בישראל הכיר את אשתו רינה, אמנית ופסלת, שאיתה חזר לאנגליה וב-1971 סיים את הדוקטורט בביולוגיה חישובית באוניברסיטת קיימברידג'. בין השנים 1979–1987 חזר לישראל וכיהן כפרופסור במכון ויצמן למדע. ב-1986 עבר לאוניברסיטת סטנפורד. עד היום הוא משמש פרופסור אורח במכון ויצמן.

ללויט יש אזרחות ישראלית ולו שלושה בנים, שניים מהם גרים בישראל. היה נשוי לרינה לויט לבית הרשברג עד מותה ב-2017.

פועלו המדעי 
לויט הוא מראשוני המפתחים של סימולציות הדינמיקה המולקולרית של התנהגות ה-DNA, החלבונים, והיה הראשון שפיתח תוכנה למטרה זו. כמו כן, הוא פיתח גישות לניבוי של מבנים של מאקרומולקולות. עבודתו עוזרת לתכנון של תרופות באמצעות הדמיית מחשב, המראה את הדרך בה החלבון מתקפל.

מאז 2001 הוא חבר בחברה המלכותית. ב-9 באוקטובר 2013 הוכרז לויט כזוכה בפרס נובל לכימיה יחד עם מרטין קרפלוס ואריה ורשל על "פיתוח מודלים ממוחשבים (Multiscale modeling) להבנת מערכות כימיות מורכבות". הפרס הוענק לשלושת הזוכים בעשרה בדצמבר 2013.

הוא משתף פעולה עם חברת סטמראד ליצירת מגן מפני קרינה.

בתחילת 2020, בעיצומה של התפרצות נגיף קורונה-ווהאן, תמך באמצעי הזהירות הננקטים, אך העריך שהמגפה תיבלם ותיעלם. הוא תיאר כי ארגון הבריאות העולמי מציג נתונים באופן לא מדעי וכי יש לו היסטוריה של עוות נתונים. בין היתר, טען לויט כי "יופתע מאוד אם ימותו יותר מעשרה אנשים בישראל". בפועל נפטרו מעל שנים-עשר אלף.

קישורים חיצוניים

 מייקל לויט, באתר אוניברסיטת סטנפורד 
 מיכאל לויט, המחלקה לביולוגיה מבנית, הפקולטה לכימיה, באתר מכון ויצמן
 
 
 איתי נבו, כשמחשבים וכימיה נפגשים בישראל, המאור הקטן, רשת ב', אוקטובר 2013

הערות שוליים

ערכים שבהם תבנית אתר רשמי אינה מתאימה להוספה אוטומטית
זוכי פרס נובל לכימיה
זוכי פרס נובל יהודים בריטים
זוכי פרס נובל יהודים אמריקאים
זוכי פרס נובל ישראלים
יהודים חברי האקדמיה הלאומית למדעים של ארצות הברית
בריטים חברי האקדמיה הלאומית למדעים של ארצות הברית
ישראלים חברי האקדמיה הלאומית למדעים של ארצות הברית
סגל אוניברסיטת סטנפורד
סגל מכון ויצמן למדע: כימיה
עמיתים יהודים בחברה המלכותית
ביולוגים יהודים בריטים
ביולוגים ישראלים
ביוכימאים יהודים אמריקאים
ביוכימאים ישראלים
בוגרי אוניברסיטת קיימברידג'
בוגרי קינגס קולג' לונדון
בריטים ממוצא יהודי-ליטאי
ישראלים ילידי דרום אפריקה
ישראלים שנולדו ב-1947
אמריקאים שנולדו ב-1947